Prezident Buyuk Britaniya tashqi ishlar vaziri oʻrinbosarini qabul qildi

16.12.2016
O‘zbekiston Respublikasi Prezidenti Shavkat Mirziyoyev 16-dekabr kuni Buyuk Britaniya va Shimoliy Irlandiya Birlashgan Qirolligi tashqi ishlar vazirining oʻrinbosari Alan Dunkanni qabul qildi.
Davlatimiz rahbari mehmonni qutlar ekan, O‘zbekiston Respublikasining Birinchi Prezidenti Islom Karimov vafot etgan qaygʻuli kunlarda O‘zbekiston xalqiga chuqur hamdarlik bildirgani va qoʻllab-quvvatlagani uchun Britaniya hukumatiga samimiy minnatdorlik izhor etdi. Alan Dunkan Samarqandga tashrifi chogʻida Buyuk Britaniya rahbariyati nomidan Birinchi Prezidentimiz qabrini ziyorat qilib, uning xotirasiga hurmat bajo keltirgani O‘zbekistonda yuksak qadrlanadi.
O‘zbekiston Buyuk Britaniyani jahon siyosati va iqtisodiyotida muhim oʻrin tutadigan davlat, deb biladi va siyosiy, iqtisodiy, investitsiyaviy, madaniy-gumanitar va boshqa sohalarda ushbu mamlakat bilan oʻzaro manfaatli hamkorlikni izchil davom ettirish, xalqaro maydonda, jumladan, mintaqaviy xavfsizlik masalalari boʻyicha hamkorlikni mustahkamlashga alohida ahamiyat qaratadi.
Alan Dunkan, oʻz navbatida, Shavkat Mirziyoyevni Prezident saylovida ishonchli gʻalaba qozongani bilan muborakbod etdi. Buyuk Britaniya davlatimiz rahbari boshlagan islohotlar dasturini qoʻllab-quvvatlashi va O‘zbekistonning yangi rahbariyati bilan O‘zbekiston – Britaniya oʻrtasidagi serqirra hamkorlikni mustahkamlash va yanada kengaytirishga tayyor ekanini ta’kidladi.
Uchrashuvda O‘zbekiston – Buyuk Britaniya hamkorligining barcha yoʻnalishlari yuzasidan atroflicha fikr almashildi.
Suhbat chogʻida bugungi kunda ulkan imkoniyatlar mavjud boʻlgan savdo-iqtisodiy va investitsiya sohalaridagi hamkorlikni faollashtirish yanada muhim ahamiyat kasb etishi ta’kidlandi.
Ayni paytda O‘zbekiston iqtisodiyotining turli tarmoqlarida Buyuk Britaniya kapitali ishtirokida tuzilgan 544 korxona faoliyat yuritmoqda.
Joriy yil 17-noyabr kuni Britaniyaning 30 dan ortiq kompaniyasi vakillari ishtirokidagi O‘zbekiston – Buyuk Britaniya savdo va sanoat kengashining 23-majlisi samarali oʻtdi. Uning yakunlari mamlakatimizda barcha jabhalarda hayotga tatbiq etilayotgan keng koʻlamli islohotlar, xususan, soʻnggi yillarda biznes muhitni yaxshilash va xususiy tadbirkorlik rolini kengaytirishga qaratilgan qarorlar samarasida ushbu mamlakat yetakchi kompaniyalarining jadal rivojlanib borayotgan O‘zbekiston bozoriga qiziqishi ortayotganidan dalolat beradi.
Tomonlar madaniy-gumanitar hamkorlikning bugungi holatini, jumladan, Xalqaro Vestminster universiteti, Kembrij universiteti ishtirokidagi Yuqori texnologiyalar markazi hamda Britaniya kengashi vakolatxonasining mamlakatimizdagi faoliyatini yuqori baholadilar. O‘zbekistonda, ayniqsa, yoshlar oʻrtasida ingliz tilini oʻrganishga qiziqish ortib borayotgani inobatga olinib, ushbu yoʻnalishdagi hamkorlikni yanada kengaytirishga kelishib olindi.
Suhbatda O‘zbekiston – Buyuk Britaniya hamkorligiga doir boshqa masalalar ham muhokama etildi.